ບັນດາແຂວງຊາຍແດນ ຫວຽດນາມ-ຈີນ ເພີ່ມທະວີການຮ່ວມມືໃນຫຼາຍຂົງເຂດ
ທ່ານຮອງນາຍົກລັດຖະມົນຕີ ຟ້າມບິ່ງມິງ ກ່າວຄຳເຫັນທີ່ກອງປະຊຸມ
(ພາບ: Thống Nhất - TTXVN)
ວັນທີ 25/4, ກອງປະຊຸມຄັ້ວທີ 7 ຄະນະກຳມະການປະຕິບັດງານປະສົມລະຫວ່າງ 4 ແຂວງ: ຮ່າຢາງ, ກວາງນິງ, ລ້າງເຊີນ ກາວບັ່ງ (ຫວຽດນາມ) ແລະ ເຂດປົກຄອງດ້ວຍຕົນເອງຊົນເຜົ່າຈວາງແຂວງກວາງສີ (ຈີນ) ໄດ້ດຳເນີນຢູ່ແຂວງຮ່າຢາງ. ກ່າວຄວາມເຫັນທີ່ກອງປະຊຸມ, ທ່ານຮອງນາຍົກລັດຖະມົນຕີຫວຽດນາມ ຟ້າມບິ່ງມິງ ເນັ້ນໜັກວ່າ, ຫວຽດນາມຖືເປັນສຳຄັນເລື່ອງເສີມຂະຫຍາຍມູນເຊື້ອມິດຕະພາບ ແລະ ຊຸກຍູ້ການພົວພັນຄູ່ຮ່ວມມື - ຮ່ວມມືຍຸດທະສາດຮອບດ້ານຫວຽດນາມ - ຈີນ ເວົ້າລວມ ແລະ ກັບແຂວງກວາງສີ ເວົ້າສະເພາະ. ທ່ານຮອງນາຍົກລັດຖະມົນຕີຫວຽດນາມ ຟ້າມບິ່ງມິງ ຫວັງວ່າ ຄະນະກຳມະການປະຊາຊົນແຂວງ ຮ່າຢາງ, ກວາງນິງ, ລ້າງເຊີນ, ກາວບັ່ງ(ຫວຽດນາມ) ແລະ ເຂດປົກຄອງດ້ວຍຕົນເອງຊົນເຜົ່າຈວາງແຂວງກວາງສີ (ຈີນ) ເພີ່ມທະວີການພົວພັນຮ່ວມມື. ຄຽງຂ້າງນັ້ນ, ສືບຕໍ່ຜັນຂະຫຍາຍບັນດາຂໍ້ຕົກລົງຮ່ວມມືດ້ານເສດຖະກິດ ການຄ້າເຂດຊາຍແດນໃຫ້ພັດທະນາຢ່າງປອດໄສ, ໝັ້ນຄົງ, ດຸນດ່ຽງ ແລະ ມີປະສິດທິຜົນ, ເພື່ມທະວີການຮ່ວມມືພັດທະນາການທ່ອງທ່ຽວ, ຮ່ວມມືໃນການຄຸ້ມຄອງຊາຍແດນ, ຊຸກຍູ້ການພົບປະແລກປ່ຽນປະຊາຊົນເຂດຊາຍແດນ…
ສ່ວນທ່ານ ຈາງແສນຊີນ ຮອງປະທານ, ຫົວໜ້າຄະນະຜູ້ແທນຄະນະກຳມະການປະຕິບັດງານປະສົມເຂດປົກຄອງດ້ວຍຕົນເອງຊົນເຜົ່າຈວາງແຂວງກວາງສີ (ຈີນ) ໃຫ້ຮູ້ວ່າ: ໃນຕໍ່ໜ້າເຂດປົກຄອງດ້ວຍຕົນເອງຊົນເຜົ່າຈວາງແຂວງກວາງສີຈະສືບຕໍ່ຜັນຂະຫຍາຍບັນດາການເຄື່ອນໄຫວຮ່ວມມືກັບບັນດາແຂວງຊາຍແດນຂອງຫວຽດນາມ, ປະກອບສ່ວນຢ່າງຕັ້ງໜ້າເຂົ້າໃນການສ້າງເສັ້ນຊາຍແດນທາງບົກຫວຽດນາມ - ຈີນ ແຫ່ງສັນຕິພາບ, ສະຖຽນລະພາບ, ຮ່ວມມື ແລະ ພັດທະນາ.
ໃນໂອກາດນີ້ປະທານຄະນະກຳມະການປະຊາຊົນ ແຂວງ: ຮ່າຢາງ, ກວາງນິງ, ລ້າງເຊີນ ກາວບັ່ງ (ຫວຽດນາມ) ແລະ ເຂດປົກຄອງດ້ວຍຕົນເອງຊົນເຜົ່າຈວາງແຂວງກວາງສີ (ຈີນ) ໄດ້ລົງນາມໃນບົດບັນທຶກຊ່ວຍຈຳກອງປະຊຸມຄັ້ງທີ 7 ຄະນະກຳມະການປະຕິບັດງານປະສົມ; ແລະລົງນາມໃນບົດບັນທຶກການຮ່ວມມືສຳຄັນອື່ນອີກຈຳນວນໜຶ່ງ.
(ແຫຼ່ງຄັດຈາກ VOV)